Prejav predsedu NR SR Pavla Hrušovského

Ustanovujúca schôdza NR SR

15. októbra 2002

Vážený pán prezident,

Vážený predseda vlády a členovia vlády,

Vážené poslankyne, vážení poslanci,

Vážení hostia!

Je mi cťou, že sa vám môžem prihovoriť po prvýkrát ako predseda Národnej rady Slovenskej republiky. Dovoľte, aby som sa na úvod predovšetkým poďakoval poslancom. Veľmi si vážim dôveru, ktorú ste mi svojím hlasovaním prejavili. Ďakujem.

Podporu aj zo strany opozície chápem ako prejav novej politickej kultúry a kultúrnosti, ktoré budem zo všetkých síl pomáhať v parlamente pestovať.

Chcem Vás uistiť, že funkciu predsedu parlamentu budem vykonávať tak, aby táto snemovňa získavala viac vážnosti, rešpektu a dôvery občanov Slovenska, ktorým musíme slúžiť!

Ďakujem aj odchádzajúcemu predsedovi Jozefovi Migašovi. Viedol parlament, ktorému sa podarilo v oblasti legislatívy dosiahnuť za posledné štyri roky veľa dobrého. Vo funkcii predsedu zákonodarného zboru urobil rozhodnutia, s ktorými možno súhlasiť alebo polemizovať. To, za čo mu ja osobne chcem poďakovať, je jeho ľudskosť, priateľskosť a snaha o konsenzus.

Keby sme hľadali prívlastok pre predchádzajúcu Národnú radu, asi najviac by ju vystihoval názov “integračná”.

V minulom volebnom období dokázal parlament prerokovať a schváliť veľké množstvo zákonov, nevyhnutných pre naše budúce členstvo v Európskej únii. Výsledkom mimoriadneho úsilia, ktoré Národná rada venovala naplneniu myšlienky jednotnej Európy, je posledná hodnotiaca správa Európskej komisie. Potvrdila, že Slovensko je pripravené dobre.

V najbližších dňoch tiež očakávame pozvanie za člena Severoatlantickej aliancie. Minulý poslanecký zbor teda urobil maximum možného.

V tejto chvíli pred nami stojí nová výzva. Chcel by som - a budem robiť všetko preto - aby sme získali pre parlament prívlastok - “reformný”. Len taký parlament môže pomôcť premeniť Slovensko na krajinu, v ktorej má každý príležitosť naplno rozvinúť od Boha dané schopnosti a talent.

Krajinu, v ktorej má každý istotu, že v ťažkej životnej situácii sa môže spoľahnúť na solidaritu ostatných. Krajinu, v ktorej platí - čím menej zásahov štátu, tým viac slobody. Krajinu, ktorá bude tým najlepším miestom pre život našich detí, našich rodičov aj nás samotných.

Toto je výzva dnešných dní!

Otázka je, či sme ju schopní prijať. Sme pripravení obetovať prítomnosť kvôli budúcnosti? Alebo radšej obetujeme budúcnosť kvôli nedostatku odvahy?

V tejto otázke je zhrnutý zmysel reforiem, o ktorých bude tento parlament rozhodovať. Ak zlyháme, zapíšeme sa do histórie ako tí, ktorí premárnili dôveru občanov. Ak sa rozhodneme správne, zaslúžime si označenie “reformný” parlament.

Výzvu reformnosti prijmime so všetkou vážnosťou. Rozhodovanie a práca poslanca sa pre nás musia stať poslaním, ktorého cieľom bude spoločné dobro.

Občanov presvedčíme, že konáme v ich záujme len vtedy, ak budeme mať zodpovedný prístup k rokovaniam parlamentu. Ak diskusie budeme viesť kultúrnym spôsobom. A ak budeme pritom používať vecné argumenty, nie vzájomné osočovanie a demagógiu.

Ako prvý medzi rovnými, bez ohľadu na koalično-opozičné delenie vás prosím, umožnime občanom, aby mohli byť hrdí na prácu zodpovedného, kultúrneho a dôveryhodného parlamentu. V pozícii predsedu Národnej rady budem podporovať všetky iniciatívy vedúce k tomuto cieľu.

Vážené dámy, vážení páni,

tento parlament čakajú historické chvíle.

Budeme to MY, kto zavŕši dlhoročné úsilie vstúpiť do spoločenstva európskych národov ako jeho plnoprávny člen. Budeme to MY, kto spečatí odhodlanie občanov Slovenska brániť po boku spojencov slobodný svet pred jeho nepriateľmi. A celkom určite to budeme PRÁVE my, na koho pleciach bude ležať zodpovednosť za reformu tejto krajiny. Za reformu, ktorá rozšíri priestor pre slobodu a povedie k prosperite. Za reformu, ktorá urobí zo Slovenska lepšie miesto pre život.

Nech nám v tom Pán Boh pomáha!